ትምህርት ሚኒስቴር በዩኒቨርሲቲዎች የተፈጠሩ ችግሮችን ለመፍታት የሚያደርዉን ድጋፍ አጠናክሮ እንደሚቀጥል አስታወቀ
በየዩኒቨርስቲዎቹ እየታዩ ያሉትን ችግሮች ለመፍታት የፌደራል መንግስት ከፀጥታ አካላት ፣ ከክልል መንግስታትና ከዩኒቨርስቲዎች ቦርድ አመራሮች ጋር በመሆን እያደረገ ያለውን ድጋፍ አጠናክሮ እንደሚቀጥል የትምህርት ሚኒስትሩ ዶክተር ጥላየ ጌቴ ለዋልታ ቴሌቪዥን አስታውቀዋል፡፡በተለያዩ ክልሎች በሚገኙ ዩኒቨርስቲዎች ልጆቻቸውን የላኩ ወላጆች አሰተማማኝ የፀጥታ ሁኔታ እየተፈጠረ ስለሆነ ልጆቻቸው ከዩኒቨርስቲዎቹ እንዳይወጡና ተረጋግተው  በግቢ ሆነው ትምህርታቸውን ለመቀጠል ዝግጁ እንዲሆኑ ምክር እንዲለግሱ ሚኒስትሩ ጠይቀዋል::አሁንም ቢሆን በአንዳንድ ዩኒቨርስቲዎች ችግሮች እንዳሉ የገለፁት ዶር ጥላየ ችግሮችን በዘላቂነት ለመፍታት ከፌደራል መንግስት፣ ከክልል መንግስታትና ከፀጥታ መዋቅር ጋር  በመሆን በተደረገው ጥረት በአብዛኞቹ ዩኒቨርስቲዎች የመማር ማስተማር ሂደቱ እየቀጠለ ነው ብለዋል::ባለፉት ሁለት ቀናትም ከሁለት ሺ  በላይ ተማሪዎች ወደ ሃሮማያ ዩኒቨርስቲ መንቀሳቀሳቸውንም ተናግረዋል::ሌሎች ችግር ያለባቸው የከፍተኛ ትምህርት ተቋማት በመለየትም ድጋፍ ማድረግ እንዲቻል ሁኔታዎች እየተመቻቹ መሆናቸውንና የተጀመረውን ፀጥታ የማረጋገጥ ስራ አጠናክሮ ለመቀጠል የፌደራል መንግስት ድጋፍ ሰጪ ልኡክ በቅርብ ቀናት ያሰማራል ብለዋል:: 